Ville Petman

Ville Petman (s. 18. tammikuuta 2000 Lappeenranta) on suomalainen jääkiekkoilija, joka pelaa Tšekin Extraligan HC Plzeňissä. Petman on pelipaikaltaan keskushyökkääjä, mutta hän osaa pelata myös laidassa.
Ura.
Seuraura.
Petman on Saimaan Pallon kasvatti. Kaudella 2015–2016 hän toimi seuran C-nuorten kapteenina. Petman voitti tehoilla 17+11=28 koko C-nuorten SM-karsintojen maalipörssin sekä SaiPan sisäisen pistepörssin. Kaudeksi 2016–2017 hän siirtyi yhdessä pikkuveljensä Mikon kanssa Rauman Lukon B-nuoriin. Vain 15- ja 16-vuotiaiden veljesten tueksi Raumalle muutti myös heidän äitinsä Seija. Kauden 2017–2018 Ville Petman pelasi suurimmaksi osaksi Lukon A-nuorissa, mutta hän debytoi kauden aikana myös miesten peleissä pelattuaan neljä runkosarjaottelua lainalla Mestis-joukkue KeuPa HT:ssä tehden yhden maalin.
Petmania ei varattu , mutta hän osallistui samana kesänä kuitenkin varaamattomana pelaajana Los Angeles Kingsin kehitysleirille. Samana kesänä Petman nousi Lukon SM-liigajoukkueeseen. Hän aloitti kauden 2018–2019 seuran A-nuorissa. Petman teki liigadebyyttinsä 11. joulukuuta 2018 vieraissa Pelicansia vastaan. Hänelle avautui paikka Lukon kokoonpanosta Manuel Ganahlin maajoukkuekutsun myötä. Petman merkittiin joukkueen nelosketjun vasempaan laitaan Eetu Koivistoisen ja Aaro Vidgrenin viereen. Hän sai ottelussa jääaikaa lopulta 8.11 minuuttia. Petman pelasi SM-liigassa kauden aikana 14 runkosarjaottelua tehden kolme syöttöpistettä.
Varsinaisella SM-liigan tulokaskaudellaan 2019–2020 Petman teki 40 runkosarjaottelussa tehot 2+6=8. Hän teki liigauransa avausmaalin 13. joulukuuta 2019 KalPaa vastaan. Petman keräsi ottelusta teholukeman +2. Otto Honkaheimo valitsi hänet ottelun Alumnien tähtien kakkostähdeksi. Helmikuussa 2020 Petman pelasi myös kaksi ottelua lainalla Mestis-joukkue Savonlinnan Pallokerhossa yhdessä veljensä Mikon kanssa.
Kaudeksi 2020–2021 Petman palasi kaksivuotisella SM-liigasopimuksella kasvattajaseuraansa SaiPaan. Jatkoaika.com-verkkolehden toimittaja Juho Silventoisen mukaan hän karvasi ja hakeutui maalipaikoille aktiivisesti, mutta Petman kuitenkin onnistui kauden aikana maalinteossa vain kerran runkosarjan päätöskierroksella. Kaudeksi 2021–2022 SaiPan päävalmentajaksi siirtyi hänelle Lukosta tuttu Pekka Virta. Petman teki läpimurtonsa SM-liigassa ja hän nousi aina joukkueen ykkössentteriksi, osittain myös Jarno Koskirannan kauden päätyttyä loukkaantumisten vuoksi jo alkukaudella. Hän voitti SaiPan sisäisen piste-, maali- ja syöttöpörssin tehoilla 15+24=39. Syyskuussa 2021 Petman teki seuran kanssa kaksivuotisen jatkosopimuksen.
Kesäkuussa 2022 Petman teki kaksivuotisen tulokassopimuksen Seattle Krakenin kanssa. Hänen kausipalkkansa NHL:n puolella on 791 250 dollaria. Petman lähetettiin syksyn harjoitusleirin päätteeksi AHL-joukkue Coachella Valley Firebirdsiin, jossa hän pelasi kokonaan kauden 2022–2023 tehden 72 runkosarjaottelussa tehot 12+16=28 ja 26 pudotuspeliottelussa tehot 5+6=11. Petman eteni joukkueen kanssa aina Calder Cup-finaaleihin saakka, mutta mestaruuden vei lopulta kuitenkin Hershey Bears otteluvoitoin 4–3. Myös kauden 2023–2024 hän vietti kokonaan Firebirdsissa tehden 55 runkosarjaottelussa 12 tehopistettä, mutta pudotuspeleissä Petman ei kuitenkaan mahtunut kertaakaan joukkueen kokoonpanoon, kun Firebirds hävisi Calder Cup-finaaleissa jälleen Hershey Bearsille otteluvoitoin 4–2.
Kaudeksi 2024–2025 Petman palasi vuoden mittaisella sopimuksella kasvattajaseuraansa SaiPaan. Joukkueeseen siirtyi samalla myös hänen pikkuveljensä Mikko. SaiPan päävalmentajana toimi Ville Petmanille Suomen alle 20-vuotiaiden maajoukkueesta tuttu Raimo Helminen. Petman nimettiin joukkueen kapteeniksi. Hän muodosti SaiPan ykkösketjun yhdessä veljensä Mikon sekä Otto Kivenmäen kanssa. Petman teki SM-liigan yhden kauden piste-ennätyksensä tehoilla 19+30=49, joilla hän oli joukkueen toiseksi paras maalintekijä ja jakoi sisäisen pistepörssin toisen sijan Antti Kalaputaan kanssa edellään Kivenmäki. Pudotuspeleissä Petman teki 21 ottelussa tehot 4+4=8. Ensimmäisen kierroksen neljännessä ottelussa 24. maaliskuuta 2025 Turun Palloseuraa vastaan hän teki SaiPan 3–2-voittomaalin ensimmäisessä jatkoerässä ajassa 73.29. Joukkue eteni puolivälieriin otteluvoitoin 3–2. Neljännessä puolivälieräottelussa 2. huhtikuuta 2025 Helsingin IFK:ta vastaan Petman teki ylivoimalla SaiPan 6–2-voittoon päättyneen ottelun voittomaalin, joka ratkaisi joukkueelle välieräpaikan otteluvoitoin 4–0. Petman johdatti SaiPan kauden päätteeksi lopulta SM-hopeaan, mikä on seuran historian paras lopputulos.
Petman siirtyi kaudeksi 2025–2026 vuoden mittaisella sopimuksella Tšekin Extraligan HC Plzeňiin. Samalla joukkueeseen siirtyi myös Petmanin pikkuveli Mikko.
Maajoukkueura.
Petman pelasi alle 20-vuotiaiden MM-kilpailuissa vuonna 2020 sekä alle 18-vuotiaiden MM-kilpailuissa vuonna 2018, jolloin hän voitti maailmanmestaruuden. Petman pelasi myös alle 18-vuotiaiden Ivan Hlinkan muistoturnauksessa vuonna 2017. Yhteensä hän on pelannut 25 nuorten ja 31 poikien maaottelua.
Suomen A-maajoukkueessa Petman on pelannut kahdeksan ottelua tehden yhden syöttöpisteen. Hän sai tililleen ensimmäisen A-maaottelunsa Karjala-turnauksessa 11. marraskuuta 2021 Helsingin Hartwall Arenassa Venäjää vastaan. Petman merkittiin Suomen 13. hyökkääjäksi, mutta hän jäi kuitenkin ilman peliaikaa. Ensimmäiset jääaikansa A-maajoukkueessa Petman sai seuraavassa ottelussa 13. marraskuuta 2021 Tšekkiä vastaan. Hänet merkittiin Suomen nelossentteriksi laidoilleen kaksi muuta debytanttia, Heikki Liedes ja Teemu Tallberg.
Muuta.
Petmanin pikkuveli Mikko pelaa hyökkääjänä Villen joukkuetoverina HC Plzeňin Extraliga-joukkueessa. Veljesten pikkuserkku Otto Hokkanen pelaa hyökkääjänä SaiPan SM-liigajoukkueessa.